钦定古今图书集成/方舆汇编/职方典/第1161卷 > 《处置郧阳流民疏》明·原杰
## 钦定古今图书集成/方舆汇编/职方典/第1161卷 > 《处置郧阳流民疏》明·原杰

题为处置流民事：奉谕：“近闻湖广、荆襄、河南等处流
民，自驱逐之后，中间去而复来，及近时各处灾伤迯
移之众，日渐数多，不可不预为处置。命尔前往彼处，
遍历地方，除原有附籍外，其新聚流民，须一一取勘
见数，公同各该镇守巡抚内外官员从长计议，查照
宣德、正统年间官司行过事迹，或编户附籍州县，或
驱遣复业，严立禁防。二者之间，孰得孰失。务在询察
人情，酌量事务，众以为是，虽已废之法，在所当行；众
以为非，虽已行之事，在所当革。用图经久之计，无循
目前之谋。又如本处卫所，或漫无统纪，当归之某司；
附近州县，或难以管辖，当属之某府。凡事悉听尔便
宜处置，务期停当。钦此。”又准户部太子太保兼都御
史李宾题称，郧、襄等处流民，须立州县以统治之，设
卫所以控制之，则朝廷无南顾之忧，苍生免流离之
患，抚安之计，无过于此。因奉旨：“著左都御史原杰去，
务要处置停当，钦此。”为照陕西汉中等郡，金州、商州
等县，俱与荆、襄接境流民新聚处所，选委湖广、河南、
陕西都、布、按三司官员王用等遍历山谷，取勘流民
共一十一万三千三百七十一户，男妇共四十三万
八千六百四“十四名口，审系山东、山西、江西、四川并
本省军兵等籍。”随同镇守等处官员议得：“流民先因
原籍差粮浩繁，及畏罪弃家偷生，置有土田，置有产
业，盖有房屋，亦不过养赡家口，别无非为事端。若因
前例一概逐遣，恐去而复来。且各处顽民闻知地土
空阔，纠集趁住，不数年必有甚如今日者，势难尽遣。
合将近年逃来不曾置有产业者，原籍产业尚在流
民戴广等共一万六千六百六十三户，男妇四万五
千八百九十二名口，并平昔凶恶新发原籍者，照例
遣回。其本分营生流民张清等共九万六千六百五
十四户，男妇共二十七万二千七百五十二名口，仰
遵《俞旨》，附各该州县编籍，应当差粮，仍严立禁条，用
杜将来。”此非一时之安，亦属久远之计。奈襄阳僻在
一隅，离布政司水路动经月馀，所辖一州十县，内均
州、竹山、谷城、南漳、房县、上津等县，俱在万山之中，贼
盗哨聚之处，离襄阳远则“十日，近不下五六日，一旦
有事，若待走报三司议调官军，鲜克有济，必须就近
添设司道府卫，位高望重，且知利害所系，较之他术
百倍。今踏勘郧县地方广阔，迫近汉江，路通竹山、房
县、上津、洵阳、淅川等县，正四通八达要地，盗贼出没
之所，应展筑城池，添设府卫，控制地方，抚安军民。”又
据竹山里老杨郁等并委官王用等呈告，“竹山县地
名尹店，郧县南门堡，洵阳县白石河，商州丰阳镇、南
阳南召，唐县桐柏镇，房县马良坪，宜阳乡穆册、赵保
村，汝阳县杨埠，俱系长山大谷，密傍江河，各离县远，
非独藏贼窠穴，抑且禁捕不前，合添设县治并巡检
等官，因恐有违碍，又同各设委官踏看得尹店、南门、
白石、丰阳、南召、桐柏等处相应立县，马良坪止可立
堡，穆册、保村、杨埠各应添设巡检，俱各遵奉敕旨，便
宜处置，委官督理。展筑郧县城池，添盖公署。奈工程
浩大，必须军民兼役，方可图成。伏祈敕令湖广巡抚
并分守官员，趁时修筑，庶得坚完，以抚流逋，以安地
方，千万年幸甚！”